KIRJALLINEN KYSYMYS P-2969/02

esittäjä(t): Bert Doorn (PPE-DE) komissiolle

(16. lokakuuta 2002)

Aihe: Sitovat tariffitiedot

Kun sisämarkkinoille tuodaan uusia tuotteita, ne on luokiteltava veronmaksua varten. Tietyille tuotteille myönnetään niin sanottu sitova tariffitieto. Tullilaitoksen eri osastot antavat samalle tuotteelle joskus useita sitovia tariffitietoja. Luokittelua koskeva arvionti ja siten myös sitovat tariffitiedot ovat joskus vääriä. Tämä on este sisämarkkinoiden toiminnalle, se haittaa kilpailua ja vahingoittaa eurooppalaista yrityselämää. Tilanne voitaisiin suurelta osalta ratkaista luomalla Internetiin suoraan käytettävissä oleva tietokanta, jonka avulla vahinkoa kärsineet yritykset voisivat ryhtyä nopeasti toimiin.

Komission jäsen Frits Bolkestein lupasi vuoden 2000 loppupuolella Alankomaiden elinkeinoelämälle lähettämällään viestillä, että sitovia tariffitietoja koskeva Internet-tietokanta perustettaisiin lyhyellä aikavälillä. Aikaa on kulunut jo 2 vuotta, mutta kansainvälisen elinkeinoelämän käyttöön ei ole vieläkään kehitetty edellä mainittua tietokantaa.

Nyt ei julkaista enää CD-ROM -versioitakaan. Yritysten on vaikea seurata, mitkä tuotteet on rekisteröity.

Onko komissio tietoinen nykyisestä sitovan tariffitiedon rekisteröintiä koskevasta avoimuuden puutteesta?

Onko komissio tietoinen, kuinka hankalaa yritysten on hankkia sitovia tariffitietoja ja millaista taloudellista vahinkoa tämän vuoksi aiheutetaan?

Milloin komissio aikoo ottaa käyttöön kansainväliselle elinkeinoelämälle kehitetyn sitovia tariffitietoja koskevan ajantasaistetun ja suoraan käytettävissä olevan Internet-tietokannan?

Frits Bolkesteinin komission puolesta antama vastaus

(18. marraskuuta 2002)

Sitovia tariffitietoja säännellään yhteisön tullikoodeksin 12 artiklassa (neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista(1)) ja vastaavien soveltamista koskevien säännösten 514 artiklassa (komission asetus (ETY) N:o 2454/93, annettu 2 päivänä heinäkuuta 1993(2)).

Sitova tariffitieto on luokittelu, jota koskevan päätöksen antavat ennen aiottua tuontia tai vientiä kansalliset viranomaiset tietyn tuotteen osalta jollekin elinkeinonharjoittajalle (tavaran haltijalle). Tämän välineen tarkoituksena on auttaa elinkeinonharjoittajia löytämään hyödykkeilleen oikea tariffiluokitus ja asianmukainen luokitus tilastonimikkeistössä tuonti- tai vienti-ilmoitusten täyttämistä varten ja oikeusturvan varmistamiseksi. Sitova tariffitieto on yleensä voimassa kuusi vuotta kaikissa jäsenvaltioissa riippumatta siitä, missä jäsenvaltiossa se myönnetään.

Kansallisten hallintoviranomaisten tariffi- ja tilastonimikkeistöstä tekemien tulkintojen eroavuuksia käsitellään tullikoodeksikomiteassa ja erilaisten tulkintojen poistamiseksi toteutetaan asianmukaisia toimia (esimerkiksi luokittelua koskevan asetuksen tai selittävän huomautuksen muodossa). Tämä saattaa johtaa sitovan tariffitiedon peruuttamiseen. Tällaisessa tapauksessa myönnetään enintään kuuden kuukauden lisäaika, jotta elinkeinonharjoittaja voi omaksua tariffi- ja tilastonimikkeistön yhdenmukaistetun tulkinnan tullikoodeksin 12 artiklan 6 kohdan mukaisesti.

Kaikki jäsenvaltioiden myöntämät sitovat tariffitiedot, jotka sisältävät sekä luottamuksellista että julkista tietoa, tallennetaan komission ylläpitämään keskustietokantaan, joka on kaikkien kansallisten hallintoviranomaisten käytettävissä. Hakemisto helpottaa eri yhteisökielillä myönnettyjen sitovien tariffitietojen tulkintaa. Lisäksi komissio julkaisi aikaisemmin CD-ROM -versiota, joka sisälsi otteen tietokannasta (ei kuitenkaan luottamuksellisia tietoja, kuten tietoja haltijasta tai yksityiskohtaisia tietoja hyödykkeiden koostumuksesta). Nykyään tätä CD-ROM -versiota ei enää julkaista teknisistä ja taloudellisista syistä.

Komissio on kuitenkin samaa mieltä parlamentin jäsenen kanssa siitä, että yleisön on tärkeää päästä käsiksi tietokannan sisältämiin luokittelua koskeviin päätöksiin, sillä ne voivat olla avuksi elinkeinonharjoittajille heidän laatiessaan tuonti- tai vienti-ilmoitustaan. Komissio muokkaa siis yhteistyössä jäsenvaltioiden kanssa tietokannassa olevia tietoja ja päivittää siihen liittyvää hakemistoa, jotta kaikki toimijat voisivat tutustua eri yhteisökielillä myönnettyihin sitoviin tariffitietoihin. Tietokannan (julkisten tietojen) suunnitellaan olevan julkisessa käytössä vuoden 2003 loppupuolella.

(1) EYVL L 302, 19.10.1992.

(2) EYVL L 253, 11.10.1993.